	
	
	



APSPRIEDES ZIŅOJUMS
atklātam konkursam
“Apmācības pedagogiem atkarību profilakses programmas „Unplugged” 
ieviešanai izglītības iestādēs” 
(identifikācijas numurs VM 2025/6/ESF/apspriede) 


Rīgā	                                                                                                              2025. gada 15. aprīlī


1. Pasūtītājs
Veselības ministrija (turpmāk – Pasūtītājs), reģistrācijas numurs 90001474921, Brīvības iela 72 k-1, Rīga, LV - 1011.

2. Apspriedes pamatojums
Publisko iepirkumu likuma 18. panta otrā daļa un otrās prim daļas trešais punkts, kas paredz apspriedes ziņojuma sagatavošanu.

3. Apspriedes dalībnieki
Apspriedē piedalījās viens piegādātājs – [..].

4. Apspriedes dalībnieku komentāri un Pasūtītāja galvenie secinājumi un vērtējums par apspriedes laikā saņemtajiem piegādātāja komentāriem
1. komentārs 
Ja uzvarētājs tiek noteikts pēc zemākās cenas, tad ir nepieciešamas ļoti precīzas pozīcijas ar precīziem skaitiem, lai nebūtu iespēja interpretēt un piedāvājumi būtu savstarpēji salīdzināmi. Lai izslēgtu momentu, kad viens izpildītājs piedāvā maksmimālo, bet otrs minimālo iespējamo. Piemēram, viens izpildītājs iesniedz cenu par 16 pedagogiem paraugnodarbībā, bet otrs par 20 pedagogiem, viens pasaka izmaksas par 50g salātu, otrs par 150g. Respektīvi, nepieciešama konkrēta pozīciju tabula, kurā katrs izpildītājs pretī ieliek cenu. Te jārēķinās, ka tiks izdarīta programma minimums un kā jau ir pierādījies, klibos kvalitāte un daudzas lietas tiks darītas “ķekšīša” pēc.
Ja tomēr ir iespēja likt saimnieciski izdevīgāko vērtējumu, kas nav atkarīgs no zemākās cenas, tad var palikt šādi, jo tad katra izpildītāja interesēs ir piedāvāt un izdarīt maksimāli labāk.
Iepirkuma komisijas secinājumi un vērtējums
Lai nodrošinātu pēc iespējas precīzāku finanšu piedāvājuma veidošanu, tiek sašaurināts pedagogu, kuri piedalās paraugnodarbībā, skaita diapazons, izsakot tehniskās specifikācijas 6.6.10. apakšpunkta pirmo teikumu šādā redakcijā: “Paraugnodarbībā piedalās ne mazāk kā 20 (divdesmit) un ne vairāk kā 24 (divdesmit četri) pedagogi.”
Papildus skatīt iepirkuma komisijas atbildi uz 5. komentāru.
Attiecībā uz ēdināšanu Izpildītājam jānodrošina, ka apmācību dalībnieki saņem ne tikai veselīga uztura pamatprincipiem atbilstošu ēdināšanu, bet arī ēdiena apjoms ir pietiekams.

2. komentārs 
Tehniskās specifikācijas 6.3.5. apakšpunktā ir noteikts: “Izdrukāto Programmas metodisko materiālu un saražoto Uzglabāšanas iepakojumu apliecinājuma dokumentu/-us Izpildītājs iesniedz Pasūtītājam ar Aktu ne vēlāk kā 5 (piecas) darbdienas pirms paraugnodarbības īstenošanas.” 
Ieteikums – visu apjomu pabeigt pēc paraugnodarbības, jo, iespējams, būs nepieciešamas papildu korekcijas un paredzēt uzdevumu veikt papildu korekcijas, ja tādas ir nepieciešamas. Pirms paraugnodarbības nodrošināt ar DEMO versiju visiem materiāliem, lai būtu ar ko strādāt paraugnodarbībā.
Iepirkuma komisijas secinājumi un vērtējums
Saskaņā ar tehnisko specifikāciju paraugnodarbība ir pirmā pedagogu apmācību grupa, un to nav paredzēts īstenot kā pilotnodarbību. Paraugnodarbības mērķis ir apmācību vadīšanā iesaistītajiem speciālistiem demonstrēt, kā jāvada apmācības par sociālās ietekmes programmas “Unplugged” (turpmāk – Programma) ieviešanu izglītības iestādē. Paraugnodarbība nav paredzēta Programmas vai metodisko materiālu pārbaudei pirms to plašākas ieviešanas/ izplatīšanas. 
Programma ir sagatavota Eiropas Komisijas Sabiedrības veselības programmā (Granti: Nr. SPC 2002376 un Nr. SPC 2005312), un jebkuri metodisko materiālu saturiski papildinājumi iepriekš ir jāsaskaņo ar Programmas autortiesību turētāju. Saskaņā ar tehniskās specifikācijas 6.2.3. – 6.2.5. apakšpunktu Programmas metodiskā materiāla “Skolotāja rokasgrāmata”, “Kartīšu komplekts”, “Skolēnu darba burtnīca” un “Puzle” maketā ir jāveic saturiski papildinājumi un korekcijas. Attiecībā uz tehniskās specifikācijas 6.2.3.1. apakšpunkta izpildi pretendents, kuram tiks piešķirtas iepirkuma līguma slēgšanas tiesības (turpmāk – Izpildītājs), no Pasūtītāja saņems jau gatavus un ar Programmas autortiesību turētāju saskaņotus saturiskos papildinājumus. Saturisko papildinājumu sagatavošanu un saskaņošanu ar Programmas autortiesību turētāju nodrošinās Pasūtītājs.
No jauna paredzēts sagatavot metodiskā materiāla “Kartīšu komplekts” uzglabāšanas iepakojumu un metodisko materiālu “Skolēnu uzdevumu burtnīca”. Metodiskā materiāla “Skolēnu uzdevumu burtnīca” saturam precīzi jāsasaucas ar metodiskā materiāla “Skolēnu darba burtnīca” saturu. Vienlaikus tehniskās specifikācijas 6.2.5. apakšpunktā norādīts paraugs, kā veicama minētā metodiskā materiāla pārveidošana. 
Papildus jāņem vērā, ka tehniskā specifikācija paredz Programmas metodisko materiālu un uzglabāšanas iepakojuma iepriekšēju saskaņošanu ar Pasūtītāju. Proti, tehniskās specifikācijas 6.2.7. apakšpunkts paredz, ka Izpildītājs ne vēlāk kā 1 (vienu) mēnesi pēc iepirkuma līguma spēkā stāšanās sagatavo un iesniedz Pasūtītājam koriģētus materiālu un iepakojuma maketus. Savukārt no tehniskās specifikācijas 6.2.8. apakšpunkta izriet, ka Pasūtītājam un Izpildītājam ir vismaz mēnesis laika iesniegto dokumentu pilnveidošanai, jo pilnībā ar Pasūtītāju saskaņoti un koriģēti dokumenti ar nodošanas – pieņemšanas aktu jāiesniedz  ne vēlāk kā 2 (divus) mēnešus no iepirkuma līguma spēkā stāšanās.
Ņemot vērā iepriekš minēto, metodisko materiālu un uzglabāšanas iepakojuma DEMO versiju nodrošināšana nav uzskatāma par izmaksu ziņā efektīvu darba uzdevumu un līdz ar to nav nepieciešama. 

3. komentārs 
Tehniskās specifikācijas 6.5.3. apakšpunktā ir noteikts: “Sagatavojot motivācijas sistēmas aprakstu, Izpildītājs ņem vērā, ka motivācijas sistēmas balvas nodrošināšanai paredzēts fiksēts budžets – EUR 15 000,00 (piecpadsmit tūkstoši euro un 00 centi) bez PVN, vienam apmācītajam pedagogam EUR 100,00 (viens simts euro un 00 centi) bez PVN. Fiksēto budžetu var neizlietot vai izlietot nepilnā apmērā – ja kāds no apmācītajiem pedagogiem neīsteno visas 12 (divpadsmit) Programmas nodarbības, tad pedagogs nesaņem balvu.” 
Ieteikums paredzēt katram pedagogam par vienu nodarbību 10 eur neto summu.
Iepirkuma komisijas secinājumi un vērtējums
Saskaņā ar tehniskās specifikācijas 6.5.3. apakšpunktu motivācijas sistēmas balvas izsniegšana paredzēta tikai pēc visu 12 (divpadsmit) Programmas nodarbību īstenošanas, nevis pēc katras īstenotas nodarbības. Motivācijas sistēmas balva ir kā bonuss par Programmas īstenošanu pilnā apmērā. Sadalot motivācijas sistēmas balvu proporcionāli nodarbībām, tā zaudētu ”balvas” funkciju un kļūtu līdzīga atalgojumam. Šādi tiktu zaudēts motivācijas sistēmas balvas galvenais mērķis. 
Motivācijas sistēmas balvas nodrošināšanai paredzēts fiksēts budžets (EUR 15 000,00; katram pedagogam EUR 100,00), un to Pasūtītājs nav paredzējis mainīt.

4. komentārs 
Tehniskās specifikācijas 6.6.4. apakšpunktā ir noteikta prasība: “Paraugnodarbību īsteno klātienē. Paraugnodarbības īstenošanai paredzētas 3 (trīs) secīgas dienas (kopā aptuveni 20 (divdesmit) astronomiskās stundas [..]”. 
Ieteikums – paredzēt darbu ar dokumentu sakārtošanu, lai varētu oficiāli izsniegt pedagogiem apliecības Pedagogu profesionālā pilnveide un stundu skaits. Papildu – ieplānot iesniegumu skolas vadībai deleģēt skolotājus projektam, jo tas dod iespēju oficiāli nokomandēt skolotāju uz 3 dienām.
Iepirkuma komisijas secinājumi un vērtējums
Apliecības par pedagogu profesionālās kompetences pilnveides programmas apguvi nav jādrukā un jāizsniedz paraugnodarbībā. Tehniskās  specifikācijas 6.6.25.5. apakšpunkts nosaka, ka apliecību par pedagogu profesionālās kompetences pilnveides programmas apguvi katram apmācītajam pedagogam elektroniski nosūta ne vēlāk kā 5 (piecas) darbdienas pēc paraugnodarbības noslēguma. Ņemot vērā, ka apliecības nosūtāmas 5 (piecu) darbdienu laikā pēc paraugnodarbības noslēguma, Izpildītājam tiek dots laiks darbam ar dokumentu sakārtošanu un apliecības nosūtīšanu. Turklāt samaksa par šo pakalpojumu ir jāiekļauj finanšu piedāvājuma sadaļā par paraugnodarbības īstenošanu.
Attiecībā par iesniegumu skolas vadībai – jebkuram izglītības iestādes darbiniekam, kurš darba laikā vēlas piedalīties izglītojošās aktivitātēs (semināros, konferencēs, apmācībās u.c.), ir nepieciešama izglītības iestādes vadības piekrišana. Tas, kā un ka šāda piekrišana tiek iegūta, ir izglītības iestādes darbinieka ziņā, un tikai pats darbinieks ir atbildīgs par to, vai ir ieguvis izglītības iestādes vadības saskaņojumu apmācību apmeklēšanai. Līdz ar to tehniskajā specifikācijā nav iekļauta skolas vadības iesnieguma par pedagoga dalību apmācībās saņemšana un iesniegšana Pasūtītājam. 
Vienlaikus jāņem vērā, ka pedagogu dalību apmācībās jāorganizē pēc brīvprātības principa jeb pedagogu vēlmes un ieinteresētības piedalīties apmācībās un apgūt darbu ar Programmu. Apmācībām nevar kvalificēties jebkurš pedagogs, bet tikai tāds, kurš atbilst tehniskās specifikācijas 6.4.2. apakšpunktā minētajām prasībām. 

5. komentārs 
Tehniskās specifikācijas 6.6.18. apakšpunktā ir noteikts: “Izpildītājs nodrošina pedagogu nokļūšanu Paraugnodarbības norises vietā, katra pedagoga nakšņošanu atsevišķā (vienvietīgā) numuriņā, ēdināšanu u.c. pakalpojumus, kas nepieciešami dalībai Paraugnodarbībā. Pedagogiem nepieprasa samaksu par dalību Paraugnodarbībā. Ja pedagogs nenakšņo Izpildītāja piedāvātajā naktsmītnē, tad Pasūtītājs par to nemaksā.” 
Lūdzu definēt precīzu pedagogu skaitu, jo 16-24 ir 8 cilvēku starpība izmaksās – tas ir daudz.
Iepirkuma komisijas secinājumi un vērtējums
Pamatojoties uz Pasūtītāja iepriekšējo pieredzi, ir faktiski neiespējami nodrošināt, lai pasākumā ierodas precīzs dalībnieku skaits. Dažkārt uz pasākumiem neierodas ievērojams dalībnieku skaits, un nereti to iespējams konstatēt tikai pasākuma dienā. Ņemot vērā, ka tiks īstenota tikai viena paraugnodarbība, lai novērstu tehniskās specifikācijas prasības neizpildi paraugnodarbības dalībnieku skaita ziņā, Pasūtītājs paraugnodarbībā iekļāvis dalībnieku skaita diapazonu. 
Vienlaikus tehniskās specifikācijas 6.10.7. apakšpunktā ir noteikts, ka kopumā (paraugnodarbībā un apmācībās) ir jāapmāca 150 (viens simts piecdesmit) pedagogu. Finanšu piedāvājuma veidlapā Pasūtītājs ir noteicis, ka samaksa tiks veikta par vienas paraugnodarbības īstenošanu. Savukārt apmācībās samaksa tiks veikta par katru apmācīto dalībnieku – kopā 126 (viens simts divdesmit seši) dalībniekiem. 
No iepriekš minētā izriet, ka Izpildītājam paraugnodarbībā jācenšas apmācīt 24 (divdesmit četrus) dalībniekus, lai sasniegtu noteikto kopējo apmācāmo dalībnieku skaitu – 150 (viens simts piecdesmit). 
Papildus jāmin, ka nakšņošanas izmaksas, kas potenciāli varētu veidot būtisku izmaksu daļu, finanšu piedāvājuma veidlapā ir izdalītas kā atsevišķa pozīcija. Tas nozīmē, ka paraugnodarbības cenā nakšņošanas izmaksas nav iekļautas. Attiecībā uz nakšņošanu finanšu piedāvājuma veidlapā ir šādas sadaļas:
	Pakalpojuma daļa
	Vienības nosaukums
	Vienību skaits

	Paraugnodarbības īstenošana bez nakšņošanas izmaksām (ietilpst  sinhronās tulkošanas nodrošināšana, dienas kārtības, dalībnieku aptaujas anketas, apliecību sagatavošana un nosūtīšana, ēdināšana, transports, telpu īre, metodisko materiālu izdale/piegāde  u.c.) 
	paraugnodarbība
	1

	Nakšņošanas cena vienam paraugnodarbības vai apmācību dalībniekam 
	vienas nakts cena vienam dalībniekam
	174

	Klātienes apmācību īstenošana vienam dalībniekam  bez nakšņošanas izmaksām (t.sk. apliecību sagatavošana un nosūtīšana, ēdināšana, transports, telpu īre, metodisko materiālu izsniegšana/nosūtīšana u.c.) 
	dalībnieks
	126


Vienlaikus, lai nodrošinātu pēc iespējas precīzāku finanšu piedāvājuma veidošanu, tiek sašaurināts pedagogu, kuri piedalās paraugnodarbībā, skaita diapazons, izsakot tehniskās specifikācijas 6.6.10. apakšpunkta pirmo teikumu šādā redakcijā: “Paraugnodarbībā piedalās ne mazāk kā 20 (divdesmit) un ne vairāk kā 24 (divdesmit četri) pedagogi.”

6. komentārs 
Tehniskās specifikācijas 6.8.3. apakšpunktā ir noteikts: “Izpildītājs maksā Trenerim par attālinātu (tiešsaistes) profesionālo atbalstu EUR 80,00 (astoņdesmit euro un 00 centi) bez PVN 1 (vienā) stundā [..].” 
Vajag zināt Trenera valsti, kurā tiek maksāti nodokļi, lai saprastu, cik beigās ir neto summa par 1 stundu. Pagaidām šī summa man škiet parāk maza. Latvijā pēc nodokļu nomaksas tie sanāk ~40 eur uz rokas.
Iepirkuma komisijas secinājumi un vērtējums
Minēto summu par profesionālo atbalstu 1 (vienā) stundā ir noteicis starptautiski mācīttiesīgo Programmas treneru (turpmāk – Treneris) tīkla galvenais pārstāvis. Šāda summa būs piemērojama neatkarīgi no Trenera pārstāvētās valsts. 
Bez tam atbilstoši tehniskās specifikācijas 6.1.6. apakšpunktam Pasūtītājs ne vēlāk kā 3 (trīs) darbdienas pēc iepirkuma līguma spēkā stāšanās nodos Izpildītājam Treneru tīkla galvenā pārstāvja kontaktinformāciju, lai Izpildītājs varētu sazināties ar deleģēto Treneri, precizētu profesionālā atbalsta saņemšanas iespējas, vienotos par konkrētiem paraugnodarbības datumiem un citiem jautājumiem. 

7. komentārs 
Tehniskās specifikācijas 6.10.23. apakšpunktā ir noteikts: “Izpildītājs katram apmācību dalībniekam nodrošina 1 (vienu) eksemplāru “Skolotāja rokasgrāmata”, 40 (četrdesmit) eksemplārus “Skolēnu uzdevumu burtnīca”, 1 (vienu) eksemplāru “Puzle” un 2 (divus) eksemplārus “Kartīšu komplekts” Uzglabāšanas iepakojumā, kā arī elektroniski nosūta “Rekomendācijas pedagogiem skolu atkarības profilakses programmas UNPLUGGED nodarbību īstenošanai””.
Ieteikums – katra skola vēlas 1 komplektu savai bibliotēkai un papildu 5 eks. jānodod Nacionālajai bibliotēkai.
Iepirkuma komisijas secinājumi un vērtējums
Izglītības iestādē īstenot Programmu var tikai tie izglītības iestāžu darbinieki, kuri ir apmācīti darbam ar Programmu. Tas nozīmē, ka apmācībās var nepiedalīties visas Latvijas Republikas izglītības iestādes. Izglītības iestāžu bibliotēkām metodisko materiālu komplekti drukātā formātā nav paredzēti. Tai pat laikā visi Programmas metodiskie materiāli (t.sk. koriģētie) elektroniskā formātā vienkopus būs pieejami publiski ikvienam interesentam www.esparveselibu.lv.
Tehniskās specifikācijas 6.3.1. apakšpunktā norādīto drukāto eksemplāru skaitā ir iekļauti arī eksemplāri Latvijas Nacionālajai bibliotēkai.

5. Pasūtītāja galvenie secinājumi un vērtējums par iespējamo konkurenci attiecīgajā iepirkumā
Uzaicinājums piedalīties komentāru sniegšanā tika nosūtīts pieciem piegādātājiem. Nav zināms iemesls, kādēļ tikai viens piegādātājs ir sniedzis komentārus. Viens no komentāru nesniegšanas iemesliem varētu būt tas, ka piegādātājiem nav iebildumi par plānotajām kvalifikācijas prasībām un tehnisko specifikāciju. Tas, ka saņemti komentāri no viena piegādātāja, pats par sevi nenozīmē, ka iepirkumā nebūs konkurences.



2

